ไทคอนคาดน้ำท่วมฉุดรายได้ปี54วูบ33%
ไทคอน ประเมินผลกระทบน้ำท่วมทำรายได้ค่าเช่าไตรมาส 4 ลดลง 40% จากไตรมาก่อนหน้า ฉุดทั้งปีรายได้วูบ 33% เป็นครั้งแรกที่ผลงานหด
30 ต.ค. 2565

ไทคอน ประเมินผลกระทบน้ำท่วมทำรายได้ค่าเช่าไตรมาส 4 ลดลง 40% จากไตรมาก่อนหน้า ฉุดทั้งปีรายได้วูบ 33% เป็นครั้งแรกที่ผลงานหด
นายวีรพันธ์ พูลเกษ กรรมการผู้จัดการ  บริษัท ไทคอน อินดัสเทรียล คอนเน็คชั่น (TICON)  กล่าวว่า ผลกระทบจากน้ำท่วมที่เกิดขึ้นทำให้คาดว่ารายได้และกำไรในปี 2554 จะต่ำกว่าปี 2553 ประมาณ 33% หลังจากในไตรมาส 4 นี้คาดว่ารายได้ค่าเช่าอาจลดลงประมาณ 40% จากไตรมาส 3 ซึ่งโรงงานและคลังสินค้าให้เช่าถูกน้ำท่วม รวมถึงเลื่อนขายทรัพย์สินให้แก่กองทุนรวมอสังหาริมทรัพย์ไทคอน (TFUND) มูลค่า 1,500 ล้านบาทออกไป
อย่างไรก็ตามความเสียหายที่เกิดขึ้นมีโรงงานและคลังสินค้ารวม82 แห่ง ซึ่งคาดว่าใช้เวลา 2 เดือนในการฟื้นฟูทรัพย์สิน โดยประมาณเดือนก.พ.น่าจะส่งมอบพื้นที่ให้ลูกค้าได้ ซึ่งโรงงานและคลังสินค้าทั้งหมดมีการทำประกันภัยครอบคลุมความเสียหายทั้งหมดแล้ว คาดว่าสัปดาห์หน้าบริษัทและบริษัทประกันภัยจะเข้าไปดูความเสียหายของทรัพย์สิน โดยเบื้องต้นบริษัทฯ จะขอเงินประกันภัยล่วงหน้าก่อน 50% เพื่อฟื้นฟูพื้นที่โรงงานที่เสียหาย 
นายวีรพันธ์ กล่าวว่า ปัจจุบันมีลูกค้าต่างชาติขอยกเลิกการเช่าเพียงรายเดียว  แต่ยังไม่ชัดเจนว่าจะย้ายฐานการผลิตไปที่ไหนหรือจะเช่าอยู่ที่เดิม รวมทั้งมองว่าน้ำท่วมที่เกิดขึ้นคงไม่ส่งผลให้ลูกค้าย้ายฐานการผลิตไปที่อื่นทั้งหมด เพราะต้องลงทุนใหม่  เพียงแต่อาจกระจายฐานการผลิตจากภาคตะวันตกไปตะวันออกบ้าง แต่นักลงทุนต่างชาติก็อยากให้รัฐบาลวางแผนเรื่องการบริหารจัดการน้ำ เพื่อสร้างความมั่นใจในอนาคต
"แม้ปีนี้เราอาจถูกกระทบ แต่คาดว่าปี 2555 รายได้น่าจะเติบโตค่อนข้างมาก เนื่องจากการเลื่อนขายสินทรัพย์ให้กองทุนอสังหาริมทรัพย์จากปีนี้ไปเป็นปีหน้า รวมถึงแผนขายทรัพย์สินเพิ่มนั้นจะทำให้รายได้เติบโตมาก ไม่รวมถึงค่าเช่าพื้นที่จากคลังสินค้าและโรงงานที่จะมากขึ้นหลังจากเรามีพื้นที่ให้เช่าเพิ่ม"นายวีรพันธ์ กล่าว
สำหรับหุ้นของ TICON นั้นพบว่านักลงทุนต่างชาติเข้ามาซื้อหุ้นต่อเนื่อง จากก่อนเกิดน้ำท่วมมีสัดส่วนลงทุนอยู่ 13% และเพิ่มเป็น 15% ณ วันที่ 2 พ.ย. ซึ่งมองว่าต่างชาติมองว่าราคาถูกและเป็นโอกาสในการเข้าซื้อ เพราะน้ำท่วมที่เกิดขึ้นก็ทำให้บริษัทะจได้ประโยชน์ในอนาคตที่ลูกค้าอาจหันมาเช่าพื้นที่มากกว่าสร้างเอง